Euroopa Parlamendi resolutsioon,

10. mai 2011,

tähelepanekutega, mis on Euroopa Liidu Asutuste Tõlkekeskuse 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Liidu Asutuste Tõlkekeskuse 2009. aasta lõplikku raamatupidamise aastaaruannet;

võttes arvesse kontrollikoja aruannet Euroopa Liidu Asutuste Tõlkekeskuse eelarveaasta 2009 raamatupidamise aastaaruande kohta koos keskuse vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 28. novembri 1994. aasta määrust (EÜ) nr 2965/94 Euroopa Liidu asutuste tõlkekeskuse asutamise kohta, [3] eriti selle artiklit 14;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 (raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185), [4] eriti selle artiklit 94;

võttes arvesse kodukorra artiklit 77 ja VI lisa;

võttes arvese eelarvekontrollikomisjoni raportit (A7-0119/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta,

B. arvestades, et Euroopa Parlament andis 5. mail 2010. aastal heakskiidu Euroopa Liidu Asutuste Tõlkekeskuse direktori tegevusele keskuse 2008. aasta eelarve täitmisel [5] ja eelarve täitmisele heakskiidu andmise otsusele lisatud resolutsioonis muu hulgas:

- võttis teadmiseks kontrollikoja 2006. aasta aruandes sisalduvad tähelepanekud, et 2006. aastal oli akumuleeritud eelarveülejäägi summa 16900000 eurot ja et 2007. aastal maksab keskus oma klientidele tagasi 9300000 eurot, ning et 2008. aastal ulatus ülejääk 26700000 euroni; nõustus kontrollikoja arvamusega, et ülejääkide akumuleerimine näitas, et keskuse tõlgete hinnakujundusmeetod ei ole olnud piisavalt täpne;

- palus, et komisjon ja keskus püüaksid kiiresti lahendada vaidluse tööandjapoolsete pensionifondi sissemaksete küsimuses,

C. arvestades, et keskuse 2009. aasta eelarve oli 62630000 eurot, mis oli 2008. aasta eelarvest 4,48 % suurem,

Tulemused

1. avaldab heameelt keskuse kava üle lükata aastate 2008–2012 strateegia vahekokkuvõtte tegemine edasi; kutsub keskust siiski üles arendama tulemuste hindamist, seostades paremini strateegilist tegevust ja tööprogrammis ette nähtud tegevust ning vaadates läbi tulemuse jälgimise näitajad, et täita SMART-kriteeriume;

2. märgib, et keskuse poolt ELi institutsioonidele osutatud teenuste maht (tõlgitud leheküljed) suurenes 2009. aastal 2008. aastaga võrreldes 41 %;

3. avaldab keskusele tunnustust selle eest, et ta esitas kontrollikoja 2009. aasta aruandele lisatud tabelis võrdluse 2008. ja 2009. aastal lõpuleviidud tegevuste kohta, tänu millele on eelarve täitmisele heakskiidu andmise eest vastutaval institutsioonil võimalik paremini hinnata keskuse eri aastate tulemusi;

Finantsjuhtimine

4. kutsub keskust üles kohaldama süstemaatiliselt oma finantsmääruse artiklit 8.2, milles sätestatakse, et "kulukohustuste assigneeringud peavad katma jooksvaks eelarveaastaks võetud juriidiliste kohustuste üldmaksumuse";

Keskuse asutamismäärusega vastuolus olev eelarveülejääk

5. kutsub keskust üles võtma tulemuslikumaid meetmeid ülejäägi pideva kasvu piiramiseks; märgib, et keskusel oli mitme aasta jooksul kogunenud eelarveülejääk, mis oli vastuolus määrusega (EÜ) nr 2965/94, ning 2009. aastal oli ülejääk 24000000 eurot, kusjuures 2008. aastal oli see 26700000 eurot, 2006. aastal 16900000 eurot, 2005. aastal 10500000 eurot ja 2004. aastal 3500000 eurot; märgib, et ülejääk tulenes peamiselt täpsuse puudumisest klientidelt saadavate tõlketellimuste prognoosimisel;

6. avaldab samas heameelt keskuse algatuse üle maksta klientidele 2009. aastal tagasi 11000000 eurot; toonitab, et samal viisil maksis keskus 2007. aastal klientidele tagasi 9300000 eurot;

Pensionimaksed komisjoni pensioniskeemi

7. märgib, et Euroopa Liidu Kohus tegi 12. veebruaril 2010 otsuse, et komisjoni apellatsioonikaebus (T-456/07), [6] milles nõuti keskuselt ühenduse pensioniskeemi osamakset puudutava osa maksmist eelarveaastate 1998–2005 eest, on ilmselgelt vastuvõetamatu;

8. avaldab keskusele tunnustust pingutuste eest rahumeelse lahenduse leidmiseks sellele vaidlusele komisjoniga ja osa eelarveülejäägi (18300000 eurot) kasutamise eest tööandja poolse makse tegemiseks komisjoni pensioniskeemi;

Raamatupidamissüsteem

9. julgustab keskust tagama oma raamatupidamissüsteemi nõuetekohase heakskiitmise peaarvepidaja poolt; tuletab meelde, et raamatupidamissüsteemi heakskiitmise puudumine eeldab, et keskus võtab üle peaarvepidaja vastutuse keskuse iga-aastast tegevusaruannet käsitleva deklaratsiooni eest;

10. kutsub keskust üles teavitama eelarve täitmisele heakskiitu andvat institutsiooni võetud meetmetest, mille eesmärk on panna ABAC-raamatupidamissüsteem tulemuslikult toimima; tuletab keskusele meelde, et kuna seal puuduvad vajalikud oskused SI2-rakenduse hooldamiseks, seab see kuni ABAC-süsteemi toimimahakkamiseni märkimisväärsesse ohtu keskuse finantstehingute järjepidevuse;

Inimressursid

11. kutsub keskust üles lisama ametijuhenditesse teabe tundliku iseloomuga töö kohta ja tagama kõigi kasutusele võetud riske maandavate kontrollide väljatoomise;

12. julgustab keskust ajakohastama koolitust käsitlevaid rakenduseeskirju ja määrama selleks uue ajakava; toetab keskuse meetmeid koolituskursuste tulemuslikuks järelevalveks;

Siseaudit

13. kinnitab, et keskus on saatnud eelarve täitmisele heakskiidu andmise eest vastutavale institutsioonile raamfinantsmääruse artikli 72 lõikes 5 ette nähtud direktori koostatud aruande, mis sisaldab kokkuvõtet siseauditi talituse esitatud soovitustest; kutsub sellele vaatamata keskuse direktorit üles esitama konkreetse teabe siseauditi talituse soovituste sisu kohta;

14. kinnitab, et siseauditi talitus teostas 2009. aastal auditi keskuse kontrolli puudutava järelevalve ja ülesehituse kohta; julgustab keskust veelgi tugevdama sisekontrollisüsteemi, järelevalvesüsteemi ja kinnituse andmise protsessi;

15. kutsub keskust ühtlasi üles koostama üksikasjalikku kirjalikku menetlust, milles määratletakse asutuse ülesanded, ajakava ja tööprotsessid, klientidele edastatud tõlgete eest sissenõudekorralduste valideerimine ja kirjendamine;

16. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [7] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 119.

[2] EÜT L 248, 16.9.2002, lk 1.

[3] EÜT L 314, 7.12.1994, lk 1.

[4] EÜT L 357, 31.12.2002, lk 72.

[5] ELT L 252, 25.9.2010, lk 119.

[6] EKL 2010, lk II-00183.

[7] Vastuvõetud tekstid, P7_TA(2011)0163 (vt käesoleva Euroopa Liidu Teataja lk 269).

--------------------------------------------------